Број протокола: 102-2/21

Датум: 13.07.2021.

## **ПРОГРАМ РАДА САВЕЗА СЛИЈЕПИХ РЕПУБЛИКЕ СРПСКЕ**

## **ЗА ПЕРИОД ОД 2021. ДО 2025. ГОДИНЕ**

**1.**

# Уводне напомене

Савез слијепих Републике Српске је основан у складу са Законом о удружењима и фондацијама РС 26.09.1992. и уписан у Регистар удружења код надлежног органа 12.10. 1992. године. Савез обједињује слијепе из цијеле републике, њихове општинске, међуопштинске и градске организације, установе и предузећа за слијепе, те пријатеље слијепих ради организованог и осмишљеног дјеловања на рјешавању специфичних проблема и задовољавања посебних потреба слијепих и слабовидих лица који су принуђени да живе са једним од најтежих облика инвалидности.

Циљеви и дјелатности Сaвеза

1. Повезивање чланова Савеза у циљу промовисања и заштите људских права и слобода,
2. залагање за остваривање, јачање и изједначавање основних права слијепих и слабовидих лица утемељених искључиво на основу посљедица инвалидитета, независно о околностима настанка инвалидитета,
3. јачање економске и социјалне сигурности слијепих,
4. унапређивање система образовања, рехабилитације, радног оспособљавања, преквалификације и запошљавања слијепих,
5. праћење, подстицање и координирање активности чланова на уређивању и остваривању социјалних, здравствених, пореских, царинских, саобраћајних и других права, повластица и олакшица,
6. набавка и расподјела тифлотехничких, специјалних и ортопедских помагала,
7. организовање стручних расправа, савјетовања, симпозијума и конференција,
8. информативно-едукативна дјелатност, издавање часописа и књига у звучној, брајевој и другим техникама приступачним слијепим и слабовидим лицима,
9. спровођење активности из области културе,
10. спортско-рекреативне активности,
11. остале активности од интереса за слијепе.

Циљ дјеловања је обезбјеђивање што повољнијих друштвених услова и могућности за ова лица, како би равноправно са другим грађанима остваривали своја људска права и успјешно се укључивали у све сегменте друштвеног живота, а у складу са њиховим истинским потребама, интересима и могућностима.

 Савез слијепих Републике Српске на основу Закључка са 2. сједнице Интерресорног тијела ВРС за подршку ЛСИ у РС извршио је анализу реализације стратегије и акционог плана на основу које је припремио краћу информацију са освртом на свих девет области дјеловања. Резултати анализе стања послужити ће за планирање програмских активности које су комплементарне са циљевима Стратегије за унапређење друштвеног положаја ЛСИ у РС 2017 – 2026.Наше програмске активности кореспондирају са свих девет области и то:

7.1 ОБЛАСТ ЗАКОНОДАВСТВО, ЈАВНИ И ПОЛИТИЧКИ ЖИВОТ

7.2. ОБЛАСТ ЕКОНОМСКА САМОСТАЛНОСТ, ЗАПОШЉАВАЊЕ И ПРОФЕСИОНАЛНА РЕХАБИЛИТАЦИЈА

7.3 ОБЛАСТ СОЦИЈАЛНА ЗАШТИТА, СИГУРНОСТ И ПОДРШКА

7.4 ОБЛАСТ ЗДРАВСТВЕНА ЗАШТИТА И ОСИГУРАЊЕ

7.5 ОБЛАСТ ВАСПИТАЊЕ И ОБРАЗОВАЊЕ

7.6 ОБЛАСТ КУЛТУРА И РЕЛИГИЈА

7.7 ОБЛАСТ ПРИСТУПАЧНОСТ И ИНФОРМИСАЊЕ

7.8 ОБЛАСТ ПОРОДИЧНИ ЖИВОТ, СПОРТ И РЕКРЕАЦИЈА

7.9 ОБЛАСТ ОРГАНИЗАЦИЈЕ ЛИЦА СА ИНВАЛИДИТЕТОМ

 У вези са овим, Савез у периоду од 2021. до 2025. планира бројне активности које су усмјерене конкретно на:

* oкупљање и организовање слијепих и других заинтересованих грађана, као и њихових асоцијација ради организованог дјеловања на побољшању квалитета живота слијепих у сваком погледу;
* подстицање и координирање активности на успостављању и остваривању социјалних, економских, културних и других права, повластица и бенефиција za слијепa i slabovida lica;
* обезбјеђивање континуиране рехабилитације и сваке друге потребне едукације;
* праћење научно-технолошких достигнућа у усавршавању и примјени тифлотехничких и оптичких помагала и изналажење могућности за њихово обезбјеђивање;
* подстицање унапређивања школовања, радног оспособљавања и запошљавања;
* задовољавање културних потреба, нарочито потребе информисања и доступне литературе у одговарајућим техникама (брајево писмо, звучни запис, увећани слог);
* организовање спортских и шаховских активности, те одмора и рекреације;
* иницирање, односно заговарање интереса слијепих у законодавној пракси на свим нивоима како би се обезбједила што потпунија и уједначена заштита слијепих у РС односно БиХ;
* активно судјеловање у изради одговарајућих програма и креирању инвалидске политике на нивоу Републике Српске и Босне и Херцеговине, те координирање дјеловања општинских, међуопштинских и градских организација слијепих у том погледу;
* организовање разних активности примјерених слијепим, и слабовидим ради развијања њихових способности, склоности, те смисленог структурирања времена;
* остваривање сарадње са државним органима и установама, владиним и невладиним организацијама, утицајним личностима итд.;
* повезивање и сарадња са асоцијацијама слијепих из других земаља путем Савеза слијепих у БиХ, активно учествовање у раду европске и свјетске уније слијепих.

Полазећи од овог програма, Управни одбор ће израдити оперативни план активности Савеза који ће садржавати конкретне назнаке активности носилаца реализације и рокове провођења. Основ ће бити Препоруке Комитета УН о правима ЛСИ, Конвенција УН о правима ЛСИ и Стратегија ЕУ о правима ОСИ , те Стратегија и Акциони план РС.

 **2.**

# Организациони развој и статусна питања Савеза

Током периода 2021./2025. г. континуирано ће се радити на даљем развијању организационе структуре Савеза, како би она што више одговарала потребама и интересима слијепих, те у складу са принципима ефикасности, економичности, рационалности, доступности и демократизације.

У вези са овим ангажоваће се на подизању квалитета рада радних тијела и комисија Савеза које су установљене за разматрање материје из разних области и због одређених специфичних питања. Наставиће се досадашња активност у раду кровне асоцијације слијепих у Бих – Савеза слијепих у Босни и Херцеговини, Уније организација ОСИ у БиХ, Коалиције КОМА и других формалних и неформалних мрежа организација лица са инвалидитетом. У том смислу даће се и пуни допринос на пословима успостављања сарадње са НВО лица са инвалидитетом на локалном, Ентитетском, Регионалном, Европском и свјетском нивоу са акцентом на развијању сарадње са организацијама слијепих.

Све ово подразумијева организовање одговарајућих семинара, савјетовања, округлих столова, тематских конференција, те доношење одговарајућих одлука у вези са иницијативама које долазе од слијепих, њихових асоцијација и других субјеката. У ту сврху проводиће се слиједеће активности:

* организовање неопходних састанака и учешће на истим;
* најмање четири регионална сусрета водећих активиста општинских, међуопштинских и градских организација, како би се обезбједила размјена искустава и информација, заузимање заједничких ставова у вези са неким питањима дјеловања у оквирима међусобне сарадње и подршке, те у вези са заједничким активностима које се проводе у ССРС (акционо јединство);
* организовање најмање два семинара едукације за водеће активисте у организацијама слијепих на свим нивоима, како би се оспособили за израду пројеката, заговарање и заступање интереса слијепих;
* организовање, по могућности, једног семинара за међународну сарадњу и интензивног курса енглеског језика;
* континуирано радити на даљој доградњи профилације друштвене улоге овог савеза и адекватнијег рјешавања његових статусних проблема кроз добијени статус организације од јавног интереса.

**3.**

# Правна заштита слијепих

Слијепа лица су данас због сиромаштва, обесправљености и социјалне искључености једна од најугроженијих социјалних група у БиХ. Међутим, приближавање земље Европској унији и хармонизација домаћег законодавства са стандардима и прописима ЕУ прилика су за побољшање укупног положаја слијепих и утврђивање њиховог повољнијег статуса. У ту сврху се у сарадњи са другим организацијама и државним органима планира подузимање низа активности и мјера у наредном периоду којима ће се обезбједити што је могуће потпуније задовољавање основних посебних потреба слијепих као што су:

* стално праћење законодавне праксе, креирање и планирање осмишљених иницијатива за адекватно инкорпорирање основних права слијепих у областима социјалне и здравствене заштите, ПИО, образовања, културе, информисања, пореске и царинске политике, транспорта и комуникација итд., а нарочито права на рехабилитацију, права на тифлотехничка и оптичка помагала и опрему и на накнаду за помоћ и његу другог лица, личну инвалиднину и ортопедски додатак и на персоналну асистенцију;
* вођење сталне бриге и координације дјеловања на свим нивоима у циљу унапређивања и уједначавања права слијепих на цијелој територији земље;
* у сарадњи са Савезом слијепих у БиХ и другим установама за слијепе, те са другим организацијама и институцијама, пратити стално остваривање права слијепих и обезбјеђивати неопходну правну помоћ слијепим лицима.

Организовањем едукативних тренинга из области цивилног дијалога и социјалне укључености Савез ће јачати и оснаживати капацитете локалних удружења с циљем унапређења цивилног дијалога и побољшања нивоа социјалне укључености слијепих и слабовидих лица. У ту сврху ће се организовати низ семинара, конференција, округлих столова, јавних трибина и слично на којима ће се ангажовати активисти Савеза и стручњаци из других владиних и невладиних организација.

**4.**

##### Рехабилитација, школовање и запошљавање

Рехабилитација, школовање и запошљавање имају значајну улогу у активној интеграцији слијепих у све сегменте друштвеног живота. Зато ове активности треба стално подстицати у њиховом развоју кроз сталну анализу постојећег стања и предлагање конкретних мјера за њихово унапређивање. У вези са тим Савез ће у овом периоду покретати бројне активности.

* Повремено ће се сагледавати стање у провођењу ових активности са циљем иницирања и примјене савремених тенденција и рјешења која су се потврдила у пракси;
* У сарадњи са СС у БиХ залагати се за уједначена рјешења у одговарајућим законима, а у складу са оквирним законима у БиХ који су утврдили модеран приступ и садрже европске стандарде, те посебно у складу са Конвенцијом УН о правима особа са инвалидитетом;
* Савез ће се активно укључити у активности које имају за циљ утврђивање одговарајуће друштвене улоге и статуса установа за слијепе, Центра за дјецу и омладину Будућност из Дервенте и Специјалне библиотеке за слијепа и слабовида лица РС;
* Предузимати ће мјере ка развијању и оснивању Центра за вид, односно Социјално рехабилитацијског центра.

Савез ће се континуирано залагати за стварање свих неопходних услова за остваривање рехабилитације, образовања и запошљавања слијепих под општим условима, у свим случајевима када је то могуће и оправдано, инсистирајући у свакој конкретној ситуацији на стварној доступности, укидању свих облика дискриминације и слободи избора.

**5.**

#### Обезбјеђивање оптичких и тифлотехничких помагала

Полазећи од чињенице да ова помагала имају улогу обезбјеђивања корекције, односно компензације тешко оштећене или потпуно изгубљене функције вида у обављању животних и радних активности, Савез ће обезбједити стално праћење њиховог технолошког усавршавања и продукције. Најзначајнија оптичка помагала су наочаре, сочива и лупе, а тифлотехничка помагала су: Рачунар са говорним софтвером, електронска биљежница, Брајеви редци и штампачи, писаћа машина за брајево писмо, таблица са шилом, рекордер плејер за снимање читање часописа и књига аудитивним путем, говорни калкулатори, термометри, тлакомјери, вага штап за самостално кретање и оријентацију, сат са ознакама на брајевом писму или говорни сат, итд., адаптиране друштвене игре (шах, домине, не љути се човјече и сл. са рељефним ознакама), те специјални додаци за рачунаре као што су говорна јединица, говорни програми и брајев редак.

Обезбјеђивање ових помагала уређује се одговарајућим прописима из области здравствене и социјалне заштите, пензионог и инвалидског осигурања, образовања и запошљавања.

С обзиром на то да је питање набавке најнеопходнијих помагала након вишегодишњих напора рјешено на прилично квалитетан и систематски начин, Савез ће и даље инсистирати да слијепа и слабовида лица ова помагала набављају преко Фонда здравственог осигурања Републике Српске, односно на проширивању листе помагала и праћењу нових технолошких достигнућа и њихове примјене у домаћој пракси. Такође, Савез ће се на државном нивоу аргументовано залагати да ова помагала и опрема буду ослобођени царина и пореза при њиховом увозу и у промету.

**6.**

#### Задовољавање културних потреба слијепих

Задовољавање културних потреба слијепих у наредном периоду, између осталог, вршиће се путем организовања различитих музичких, позоришних и књижевних приредби, смотри, јер ове активности значајно доприносе афирмацији, социјализацији слијепих, те њиховој интеграцији и еманципацији.

Савез ће наставити са провођењем активности у двогодишњој динамици организовања Музичких фестивала, а сваке године ће учествовати у културној манифестацији „Вишњићеви дани“, која се организује сваког новембра у Бијељини. Такође ће у сарадњи са ЈУ Специјална библиотека за слијепа и слабовида лица РС организовати једном годишње литерарни конкурс.

Полазећи од Повеље УН, међународних конвенција и докумената о људским правима, те од уставом утврђеног права на информисање, Савез ће радити на унапређењу информисања слијепих у смислу постизања што веће доступности информација овим лицима у одговарајућим техникама као што су брајево писмо, звучни запис, увећани слог и сл. У ту сврху ће се наставити двомјесечно објављивање звучног часописа „Звучни преглед“ на CD-. Савез ће наставити са тромјесечним издавањем брајевог часописа „Златне тачке“, као и са повременим објављивањем часописа „Обриси“ у обичној штампи. Своју издавачку дијелатност Савез ће наставити и кроз објављивање других публикација, књига, приручника, зборника радова, монографија и других штампаних и сниманих садржаја у различитим техникама. Сва издања ће бити каталогизована. Такође ће подстицати снимање аудио визуелних документарних, образовних и промотивних филмских продукција, рекламних и промотивних спотова и џинглова за сензибилизацију јавности.

Имплементацијом пројекта „Мрежа аудио брај интернет клуб читаоница – Мрежа АБИКЧ“ извршена је децентрализација и делокација библиотечке дјелатности, приближена је књига потенцијалним корисницима и приближене су савремене говорне дигиталне технологије и омогућен лакши приступ слијепим и слабовидим лицима за кориштење услуга. Приступ информацији и комуникација за лица са оштећењима вида након имплементације пројекта знатно су олакшани. У наредном периоду наставиће се са развојем ових читаоница и потенцирањем да што већи број чланства користи услуге које се тамо пружају.

Будући да смо при надлежном министарству регистровани за обављање послова и активности које доприносе развоју науке и технологије и примјени савремене дигиталне информацијско комуникацијске технологије креирати ћемо разне програме и пројекте из ове веома важне области с циљем унапређења приступачности. Управо смо отпочели са реализовањем пројектних активности предвиђених пројектом Ресурсни центар Брајевог писма, који је подржан од стране Јапанске владе, којим ће се допринијети промовисању примјене Брајевог писма у нашој средини.

**7.**

# Спорт, шах и рекреација

Ове активности имају посебан значај за слијепе јер доприносе њиховом физичком и менталном здрављу, те њиховој социјализацији и афирмацији. У периоду 2021./25. планирају се организовати слиједећа републичка и државна првенства слијепих:

* појединачна и екипна шаховска првенства, појединачна и екипна првенства у куглању, атлетска првенства и првенства у голбалу (голбал - специфична спортска игра за слијепе са озвученом лоптом). Ова првенства, поред осталог, имају за циљ формирање репрезентација и одређивање репрезентативаца РС и БиХ за учешће на међународним такмичењима и пријатељским међународним сусретима слијепих. Савез ће настојати да заједно са СС у БиХ осигура средства за учешће на европским првенствима у шаху, куглању, голбалу и атлетици, а такође, у плану је и неколико пријатељских сусрета и учешће на неколико регионалних и других међународних турнира у овим спортовима. Традиционални пријатељски шаховски сусрети између репрезентација Савеза слепих Србије и ССРС наставити ће се у континуитету у складу са Споразумом о међусобној сарадњи који је склопљен са Националним савезом за спорт и рекреацију слепих и слабовидих Србије.

Одмор и рекреација ће се организовати кроз једнодневне и викенд излете. Поред тога, у сарадњи са СС у БиХ настојаће се обезбједити рјешење за могуће кориштење за одмор одмаралиште слијепих БиХ у Оребићу. Савез ће наставити сарадњу са Фондом дјечије заштите на организованом упућивању дијеце на рехабилитацију и одмор у Кумбор у Црну Гору. Такође ће са Фондом ПИО и Фондом здравственог осигурања сарађивати с циљем обезбјеђивања програма подршке за слијепа и слабовида лица и њихово организовано упућивање под повољнијим условима на рехабилитацију и одмор. Настојати ћемо да осигурамо и подршку Црвеног крста РС за смјештај у њиховим одмаралиштима под повољнијим условима.

Наравно Савез не искључује могућност обезбјеђивања подршке путем пројеката од стране међународних организација. Користити ће се у складу са могућностима и капацитети Савеза из сусједних земаља.

**8.**

# Сарадња са државним органима, владиним и невладиним организацијама и установама у земљи и иностранству

У циљу реализације овог програма и других пројеката Савез ће сарађивати са државним органима, владиним и невладиним организацијама и институцијама (нарочито са хуманитарним организацијама), као и са другим организацијама лица са инвалидитетом.

Савез ће успостављати односе активне сарадње са асоцијацијама слијепих из других земаља, нарочито на плану размјене информација и искустава, спорта, шаха и рекреације, културе - пријатељски сусрети (међусобне посјете), такмичења, размјене различитог карактера, размјена библиотечке грађе и помагала и сл.

У оквиру својих материјалних могућности, Савез ће путем СС у БиХ учествовати у активностима Европске уније слијепих (нарочито њеног Балканског консултативног комитета) и Свјетске уније слијепих, те остваривати са њима сталну комуникацију и сваку другу сарадњу.

Као чланица Коалиције КОМА активно ће сарађивати у складу са кодексом и плановима рада. Од 2021. до 2024. г. у својству партнера са Каритасом БиХ Савез ће учествовати у имплементацији пројекта Empower.

Такође се подразумијева да у сарадњи са ИБСА и ИБЦ активно учествујемо упућујући репрезентативне представнике на заказане сусрете.

**9.**

# Тифлолошка и социо-економска евиденција

Савез слијепих РС ће у наредном периоду наставити са прикупљањем података у циљу проширивања постојеће електронске базе података о свом чланству и његовим тифлолошким и социо-економским потребама. На основу прикупљених података креираће се адекватни програми и пројекти ради утицања на побољшање свеукупног положаја слијепих и слабовидих лица, а нарочито у области оријентације, мобилитета, тифлотехничких помагала, раног тифлолошког третмана, социјално-економског збрињавања слијепих те њихове рехабилитације, оспособљавања и запошљавања.

**10.**

**Рад органа и стручне службе**

У периоду 2021/25. планира се одржавање најмање дванаест сједница Управног одбора и четири редовне сједнице Скупштине Савеза. У поменутом периоду одржати ће се најмање четири сједнице Надзорног одбора, Статутарна комисија ће се састајати по потреби као и стална и привремена радна тијела и комисије.Све стручне и административно-техничке послове за потребе Савеза, обавиће стручна служба. Стручна служба ће такође обављати и послове правне помоћи и психо-социјалне подршке слијепим лицима у Републици Српској уз ангажовање консултаната и спољњих сарадника.

**11.**

#### Финансирање

Средства за реализацију овог програма рада Савез планира остварити из буџета Републике Српске по основу статуса организације од јавног интереса, из дијела средстава од игара на срећу , путем пројеката, чланарине, донација, поклона и из других извора у складу са законом. Реализација овог програма ће у највећој мјери зависити од обима остварених прихода.

Програм рада ССРС разматран је и усвојен на конститутивној сједници Скупштине ССРС осмог сазива.

 03. јула 2021. године Предсједник Скупштине

Бранко Сузић

 у Бањој Луци